钦定古今图书集成/理学汇编/学行典/第185卷 > 杨牢
## 钦定古今图书集成/理学汇编/学行典/第185卷 > 杨牢

按《唐书李甘传》：“河南人杨牢，字松年，有至行。甘方未
显，以书荐于尹曰：‘执事之部孝童杨牢，父茂卿，从田
氏府。赵军反，杀田氏。茂卿死，牢之兄蜀三往索父丧，
虑死不果至。牢自洛阳走常山二千里，号伏叛垒，委
发羸骸，有可怜状。仇意感解，以尸还之。单缞冬月，往
来太行闲，冻肤皲瘃，衔哀雨血，行路稠人，为牢泣归’。”
责其子，以牢勉之。牢为儿践操如此，未闻执事门唁
而书显之，岂树风扶教意邪？且乡人能啮疽刳䏶，急
亲之病，皆一时决耳。犹蒙表其闾脱之徭，上有大礼，
则差问以粟帛。今河北骄叛，万师不能攘，而牢徒步
请尸仇手，与夫含腐忍疮者孰多？牢绝乳即能诗，洛
阳儿曹壮于牢者，皆出其下。闻牢之“赎丧，潞帅偿其
费。其葬也，滑帅赙之财。斯执事之事，他人既篡之矣，
即有称牢于上者，执事能无恨其后乎？”其激卬自任
类此。牢后亦擢进士第。